Die risiko om ’n bedelaar by ’n verkeerslig te tref - Jy en die RegJy en die Reg
Tuis › Artikels › Die risiko om ’n bedelaar by ’n verkeerslig te tref
Die risiko om ’n bedelaar by ’n verkeerslig te tref
Daar staan deesdae by ongeveer elke verkeerslig bedelaars. Wat is jou regte indien jy so ʼn persoon sou raakry as jy byvoorbeeld vir ander motors moet uitswaai en nie die persoon gesien het nie? Party van hierdie bedelaars sit plat op die grond en iemand in ʼn 4×4 sien hulle moeilik raak.
Die antwoord is naamlik dat ʼn motoris te alle tye sy motor moet bestuur op ʼn wyse wat nie as roekeloos of nalatig beskou kan word nie.
Nalatige bestuur sal wees wanneer jy op ʼn ander wyse bestuur as wat die redelike man sou bestuur. Met betrekking tot voetgangers moet jy byvoorbeeld altyd só ry dat jy ʼn behoorlike uitsig het en dat jy voetgangers behoorlik in aanmerking neem. Telkens sal ek beoordeel word aan die redelikeman-toets wanneer ek ʼn ongeluk maak met ʼn voetganger. Dit sal natuurlik afhang van verskeie faktore, byvoorbeeld die afstande, die onverwagse optrede van voetgangers, noodtoestand, die tyd van die dag, sigbaarheid, ens.
Met bedelaars is dit presies dieselfde. ʼn Bedelaar is maar net ʼn ander tipe voetganger. Ek as motoris sien die bedelaar en weet dat hy in die middel van die pad staan. Ek moet dus in aanmerking neem wat sy normale bewegings is of wat dit kan wees. Ek moet só bestuur dat ek ʼn botsing met hom sal vermy.
Elke saak sal op meriete beoordeel word. Die rede waarom jy nie die bedelaar raakgesien het nie of waarom die botsing plaasgevind het, sal op meriete beoordeel word met behulp van die redelikeman-toets. Dit is ʼn objektiewe toets wat as maatstaf gaan dien.
Indien die hof bevind dat enige ander mens in daardie omstandighede ook nie die bedelaar sou sien nie en nie die botsing sou kon vermy nie, sal die bestuurder onskuldig wees. Indien die hof egter bevind dat die bestuurder te vinnig gery het of dat dit redelikerwys moontlik was om die bedelaar te sien en hom te vermy en hy nalatig opgetree het, sal die bestuurder natuurlik skuldig bevind word en kan dit aanduiding gee tot strafbare manslag as die bedelaar sterf.
Die hof lê egter ʼn groter verpligting tot versigtigheid op indien daar kinders langs die pad is. In hierdie omstandighede moet daar ekstra sorg toegepas word. Spoed moet verminder word en die redelike bestuurder sou versigtiger wees, aangesien die redelike motoris kan verwag dat kinders op ʼn onverantwoordelike wyse kan optree. Die ergste moet dus verwag word as kinders langs die pad gesien word.